จับตาสถานการณ์ต่างประเทศ "เฟด-ซาอุฯ"หุ้นพลังงานตัวไหนน่าสอย
โกลเบล็ก คาดเฟดหั่นดอกเบี้ย 0.25 % ในการประชุมสัปดาห์นี้ แนะเก็งกำไรหุ้นพลังงาน ชู TOP  SPRC ESSO PTTEP  PTT
17 ก.ย. 2562

โกลเบล็ก คาดเฟดหั่นดอกเบี้ย 0.25 % ในการประชุมสัปดาห์นี้ แนะเก็งกำไรหุ้นพลังงาน ชู TOP SPRC ESSO PTTEP  PTT
ฝ่ายวิจัย บริษัทหลักทรัพย์ โกลเบล็ก หรือ GBS ประเมินทิศทางตลาดหุ้นไทยในช่วงนี้แกว่งตัวออกด้านข้าง หรือ Sideway โดยจับตาการประชุมธนาคารกลางสหัฐ (เฟด) วันที่ 17 – 18 ก.ย.นี้ รวมถึงสถานการณ์ความไม่สงบจากเหตุโจมตีโรงกลั่น 2 แห่ง ของซาอุดีอาระเบีย ซึ่งมีความกังวลว่าจะขยายผลไปสู่สงคราม แม้ระยะสั้นจะส่งผลบวกต่อหุ้นในกลุ่มพลังงานโรงกลั่น และน้ำมันจากปริมาณน้ำมันตลาดโลกที่ลดลง
ในขณะเดียวกันภายในช่วงสัปดาห์นี้ แนะนำให้ยังคงจับตาสถานการณ์ทั้งภายในประเทศและต่างประเทศอย่างใกล้ชิด โดยในวันที่18 ก.ย.นี้ เป็นวันเปิดอภิปรายทั่วไปโดยไม่ลงมติ ขณะเดียวกันทางสหรัฐจะมีการเปิดเผยตัวเลขการเริ่มสร้างบ้านและการอนุญาตก่อสร้างในเดือนส.ค.พร้อมทั้งการรายงานสต็อกน้ำมันรายสัปดาห์ และการแถลงมติการประชุมของคณะกรรมการกำหนดนโยบายการเงินของธนาคารกลางสหรัฐ (FOMC) ที่จะทราบผลในเช้าวันที่ 19 ก.ย. ซึ่งคาดว่าเฟด น่าจะลดดอกเบี้ยอีกประมาณ 0.25 % และวันเดียวกัน ธนาคารกลางญี่ปุ่น (BOJ) และธนาคารกลางอังกฤษ (BOE) ประชุมนโยบายการเงิน และแถลงมติอัตราดอกเบี้ยออกมาเช่นกัน
อีกทั้งทางสหรัฐจะมีการเปิดเผยจำนวนผู้ขอรับสวัสดิการว่างงานรายสัปดาห์ ดัชนีการผลิตเดือน ก.ย. ดุลบัญชีเดินสะพัดไตรมาส 2/2562 รวมทั้งยอดขายบ้านมือสองเดือนก.ค. ดัชนีชี้นำเศรษฐกิจเดือนส.ค.ส่วนวันที่ 20 ก.ย. อียู เปิดเผยความเชื่อมั่นผู้บริโภคเบื้องต้นเดือนก.ย.ดังนั้น จากสถานการณ์ทั้งในประเทศ และต่างประเทศ ที่ยังคงเป็นตัวแปรหลักด้านการลงทุน ทางฝ่ายวิจัย จึงให้กรอบการเคลื่อนไหวของดัชนีในช่วงนี้ ที่ระดับ 1,650 – 1,680 จุด
นอกจากนี้ ยังมองอีกว่า จากปัจจัยค่าเงินบาทแข็งค่าเพิ่มขึ้น เมื่อเทียบจากต้นปีเฉลี่ย 6% และล่าสุดแข็งค่ามากที่สุดในรอบ 6 ปีนั้น มองว่าส่งผลเชิงลบต่อการแข่งขันด้านราคาสินค้าส่งออกของไทย ซึ่งจะส่งผลให้การส่งออกปีนี้ลดลงจากปีที่แล้ว ขณะที่ภาระหนี้ครัวเรือนของประเทศไทยที่สูงเป็นอันดับ 2 ของทวีปเอเชีย จะกระทบต่อกำลังซื้อในระยะยาวได้ โดยล่าสุดกระทรวงพาณิชย์ เปิดเผยว่า การลดอัตราภาษีเงินได้บุคคลธรรมดา 10 % อาจไม่ทันใช้ภายในปีนี้ลดผลบวกต่อการเพิ่มอำนาจซื้อของผู้บริโภค
น.ส.วิลาสินี บุญมาสูงทรง ผู้อำนวยการฝ่ายวิจัย บล.โกลเบล็ก กล่าวเพิ่มเติมว่า ปัจจัยที่ส่งผลให้ธนาคารกลางสหรัฐฯ (เฟด) ปรับลดอัตราดอกเบี้ย 0.25 % ในการประชุมครั้งนี้ ส่วนหนึ่งมาจากการรายงานตัวเลขการจ้างงานนอกภาคเกษตรเพิ่มขึ้นต่ำกว่าที่นักวิเคราะห์คาดของกระทรวงแรงงานสหรัฐ ส่วนมาตรการกระตุ้นเศรษฐกิจในประเทศ จากมาตรการ “ชิม ช้อป ใช้” และมาตรการเพิ่มเติมสนับสนุนการท่องเที่ยว จะช่วยกระตุ้นเศรษฐกิจในประเทศฟื้นตัวในช่วงปลายปี
ดังนั้นแนะนำกลยุทธ์การลงทุนโรงกลั่นน้ำมัน จากเหตุการณ์การโจมตีโรงกลั่นน้ำมันทำให้ค่าการกลั่นปรับตัวขึ้น เนื่องจากอุปทาน ในน้ำมันสำเร็จรูปลดลง เช่น TOP SPRC และ ESSO ขณะที่ราคาน้ำมันปรับตัวขึ้นกว่า 10% จากเหตุดังกล่าวเป็นประเด็นบวกต่อ PTTEP และ PTT รวมทั้งแนะนำเก็งกำไรหุ้น Defensive Stock เช่น EASTW, TTW, BCH, CPALL, BJC และหุ้น Domestic Play เช่น ADVANC, AMATA, EKH, SISB และ HMPRO